Εκλογές 2010: Αλέξης Γιαννούλιας, Υποψήφιος Γερουσιαστής του Ιλινόι
Διεκδικεί την έδρα που κατείχε ο Μπαράκ Ομπάμα πριν γίνει Πρόεδρος των ΗΠΑ
Ο Αλέξης Γιαννούλιας φιλοδοξεί να μπει στην Αμερικανική Γερουσία, η οποία απαρτίζεται από 100 μόνον μέλη, δύο από κάθε μια των 50 Αμερικανικών πολιτειών. Η θητεία στην Γερουσία είναι εξαετής και με το να ανανεώνεται ανά διετία το ένα τρίτο των μελών της διασφαλίζεται ότι ανά πάσα στιγμή τα δύο τρίτα του νομοθετικού αυτού σώματος είναι έμπειροι πολιτικοί. Από τις 37 Γερουσιαστικές έδρες που θα ανανεωθούν στις εκλογές της Τρίτης, 2 Νοεμβρίου, τις δύο διεκδικούν ομογενείς υποψήφιοι και ο ένας από αυτούς είναι ο Αλέξης Γιαννούλιας. Οι τελευταίες δημοσκοπήσεις, που αντικατοπτρίζουν το κλίμα μέχρι λίγο πριν το τέλος Οκτωβρίου, δείχνουν τον αντίπαλό του, τον Μαρκ Κερκ, να προηγείται στην προτίμηση των ψηφοφόρων. Το προβάδισμα του όμως αυτό είναι μικρό και στατιστικά πέφτει μέσα στο ποσοστό σφάλματος των σφυγμομετρήσεων. Υποστηρικτές του κ. Γιαννούλια μας υπενθυμίζουν πως η μόνη δημοσκόπηση που πραγματικά μετρά είναι εκείνη που βγαίνει από τις κάλπες την ημέρα των εκλογών. Αισιοδοξούν πως μέχρι την ώρα που θα πάνε οι ψηφοφόροι στις κάλπες το ρεύμα θα είναι υπέρ του κ. Γιαννούλια. Η αισιοδοξία τους στηρίζεται εν μέρει στο ότι αυτό το τελευταίο Σαββατοκύριακο πριν τις εκλογές ο Πρόεδρος Ομπάμα πήγε ξανά στο Σικάγο και προώθησε προσωπικά την υποψηφιότητα του ελληνοαμερικανού φίλου και πολιτικού συμμάχου του. Στο συλλαλητήριο στο οποίο εμφανίστηκε ο κ. Ομπάμα υπολογίζεται ότι πήρανε μέρος μέχρι και 35.000 άτομα. Ο Πρόεδρος Ομπάμα κέρδισε το Ιλινόϊ με εντυπωσιακή διαφορά ψήφων (61.6%) στις εκλογές του 2008 και εξακολουθεί να έχει εκεί μεγάλα ποσοστά επιδοκιμασίας. Επίσης το Σικάγο, γενετήρια του κ. Γιαννούλια, είναι προπύργιο του Δημοκρατικού κόμματος και φημίζεται για την πολιτικά δραστηριοποιημένη και δυναμική ελληνική κοινότητά του, που τον υποστηρίζει σθεναρά. Όλα αυτά πιστεύεται ότι βοηθούν τον κ. Γιαννούλια. Αλλά από την άλλη, ο ρεπουμπλικανός αντίπαλος του, ο Μαρκ Κερκ, είναι ένας έμπειρος πολιτικός που έχει εξ ίσου μεγάλη υποστήριξη σε άλλες περιοχές του Ιλινόι, έξω από το Σικάγο. Οι ειδικοί προβλέπουν ότι η αναμέτρηση Γιαννούλια-Κερκ θα συνεχιστεί στήθος με στήθος μέχρι τέλους και ότι το αποτέλεσμά της θα κριθεί από μια πολύ μικρή διαφορά ψήφων μεταξύ νικητή και ηττημένου.